Document ID: /roh_data/filtered/fineweb-2-filterrobots_roh.jsonl.gz/71192

La cursa resta stretga. Ils trais top-candidats, Philipp Wilhelm, Peter Engler e Valérie Favre Accola, han fatg sumegliant bleras vuschs. In pau ina surprais è, ch’il betg-burgais Philipp Wilhelm ha fatg las pli bleras vuschs – en la bastiun burgaisa. Quai ha probabel da far, ch’ils dus burgais han engulà ina u l’autra vusch in da l’auter.
Christian Stricker, il candidat independent, n’ha nagina schanza pli e ceda per il segund scrutini. La dumonda è: a tgi van las vuschs da Stricker. Cun gronda probabilitad van quellas u a Wilhelm ni a Peter Engler. La tensiun resta pia fin la fin da november, tar il segund scrutini.
Flurin Clalüna
Redactur RTR
Flurin Clalüna lavura en emprima lingia sco reporter da radio tar RTR. Savens è el dentant era d'udir la bunura sco moderatur ed el fa era part dal team newsdesk che tgira la pagina d'internet dad RTR.